Τι είναι η επέκταση χρήσης κλειδιού;
Η επέκταση χρήσης κλειδιού (KUE) ορίζει τον τρόπο με τον οποίο μπορεί να χρησιμοποιηθεί ένα πιστοποιητικό. Μπορείτε να χρησιμοποιήσετε μια επέκταση χρήσης κλειδιού για να περιορίσετε τις λειτουργίες που μπορεί να εκτελέσει το δημόσιο κλειδί σε ένα πιστοποιητικό. Για παράδειγμα, μπορείτε να δημιουργήσετε ένα πιστοποιητικό για την υπογραφή email, αλλά όχι για την κρυπτογράφησή τους. Το πιστοποιητικό εκτεταμένης χρήσης κλειδιού (EKU) είναι παρόμοιο με το KUE, αλλά ορίζει ένα πιστοποιητικό σε σχέση με τον «σκοπό» (για παράδειγμα, για υπογραφή ανταποκρίσεων OCSP, αναγνώριση πελάτη SSL, κ.λπ.). Το EKU είναι νεότερο και πιο επεκτάσιμο από το KUE, οπότε συχνά θεωρείται ως ο «καθ' αυτός» μηχανισμός περιορισμού χρήσης. Θα έχετε τη δυνατότητα να διαμορφώσετε την επέκταση της εκτεταμένης χρήσης κλειδιού στη συνέχεια αυτού του Βοηθού.

Έχετε την επιλογή να χρησιμοποιήσετε τις εξής επεκτάσεις χρήσης κλειδιού:

Υπογραφή: Κάντε αυτήν την επιλογή όταν χρησιμοποιείται το δημόσιο κλειδί του πιστοποιητικού με μηχανισμό ψηφιακής υπογραφής για την υποστήριξη υπηρεσιών ασφάλειας που είναι διαφορετικές από την υπογραφή πιστοποιητικών.

Μη άρνηση αναγνώρισης: Επιλέξτε αυτήν τη ρύθμιση όταν το δημόσιο κλειδί του πιστοποιητικού χρησιμοποιείται για την επιβεβαίωση ψηφιακών υπογραφών που χρησιμοποιούνται για την παροχή υπηρεσίας μη άρνησης αναγνώρισης η οποία προστατεύει από ψευδή άρνηση μιας ενέργειας. Η λειτουργία μη άρνησης αναγνώρισης εξασφαλίζει, ότι στην περίπτωση διαφορών, ένα μέρος δεν θα έχει τη δυνατότητα να αρνηθεί να αναγνωρίσει ή να αναιρέσει την εγκυρότητα μιας δήλωσης ή ενός συμβολαίου. 

Κρυπτογράφηση κλειδιού: Επιλέξτε αυτήν τη ρύθμιση όταν το δημόσιο κλειδί του πιστοποιητικού χρησιμοποιείται για την κρυπτογράφηση ενός κλειδιού για οποιονδήποτε σκοπό. Η κρυπτογράφηση κλειδιού χρησιμοποιείται για μεταφορά κλειδιού και περιτύλιγμα κλειδιού (ή διαχείριση κλειδιού).

Κρυπτογράφηση δεδομένων: Επιλέξτε αυτήν τη ρύθμιση όταν το δημόσιο κλειδί του πιστοποιητικού χρησιμοποιείται για την κρυπτογράφηση δεδομένων χρήστη που είναι διαφορετικά από κρυπτογραφικά κλειδιά.

Συμφωνία κλειδιού: Επιλέξτε αυτήν τη ρύθμιση όταν το δημόσιο κλειδί του πιστοποιητικού χρησιμοποιείται για να γίνει συμφωνία κλειδιού. Το πρωτόκολλο συμφωνίας κλειδιού (επίσης γνωστό ως πρωτόκολλο ανταλλαγής κλειδιών) χρησιμοποιείται όταν δύο μέρη συμφωνήσουν σε ένα κλειδί που θα χρησιμοποιείται σε σύστημα κρυπτογράφησης μυστικού κλειδιού όπου μπορεί να γίνει κοινοποίηση κλειδιών ελεύθερα και με ασφάλεια σε οποιοδήποτε ανασφαλές μέσο. (Για παράδειγμα, αν τα κλειδιά Diffie-Hellman χρησιμοποιούνται για τη διαχείριση κλειδιών, ρυθμίζεται αυτή η επέκταση.)

Υπογραφή πιστοποιητικού: Επιλέξτε αυτήν τη ρύθμιση όταν το δημόσιο κλειδί του πιστοποιητικού χρησιμοποιείται για να επιβεβαιωθεί μια υπογραφή σε πιστοποιητικά δημόσιου κλειδιού. Τα πιστοποιητικά με αυτήν την επέκταση είναι πιστοποιητικά της αρχής έκδοσης πιστοποιητικών.  Αν αυτή η επέκταση εκχωρηθεί σε ένα πιστοποιητικό, πρέπει να ρυθμιστεί και η επιλογή «Χρήση αυτού του πιστοποιητικού ως αρχής έκδοσης πιστοποιητικών» στην επέκταση βασικών περιορισμών (BCE). Η BCE περιγράφεται στη συνέχεια αυτού του Βοηθού.

Υπογραφή CRL: Επιλέξτε αυτήν τη ρύθμιση όταν το δημόσιο κλειδί του πιστοποιητικού χρησιμοποιείται για να επιβεβαιωθεί μια υπογραφή σε λίστα ανάκλησης πιστοποιητικών (CRL).

Κρυπτογράφηση μόνο: Επιλέξτε αυτήν τη ρύθμιση μόνο όταν έχει ρυθμιστεί και η συμφωνία κλειδιού. Υποδεικνύει ότι το δημόσιο κλειδί του πιστοποιητικού μπορεί να χρησιμοποιηθεί για την κρυπτογράφηση δεδομένων κατά την εκτέλεση συμφωνίας κλειδιού.

Αποκρυπτογράφηση μόνο: Επιλέξτε αυτήν τη ρύθμιση μόνο όταν έχει ρυθμιστεί και η συμφωνία κλειδιού. Υποδεικνύει ότι το δημόσιο κλειδί του πιστοποιητικού μπορεί να χρησιμοποιηθεί για την αποκρυπτογράφηση δεδομένων κατά την εκτέλεση συμφωνίας κλειδιού.

Τι σημαίνει η φράση «Αυτή η επέκταση είναι κρίσιμη»;
Αυτή η φράση είναι επίσης γνωστή και ως «ένδειξη κρισιμότητας». Πρόκειται για μια επισήμανση που παρέχει οδηγίες στο λογισμικό που χρησιμοποιεί το πιστοποιητικό σχετικά με το αν είναι ασφαλές να αγνοήσει την επέκταση χρήσης κλειδιού στην περίπτωση που δεν την αναγνωρίσει. Ένα πιστοποιητικό θα απορριφθεί αν το λογισμικό δεν αναγνωρίζει μια «κρίσιμη επέκταση».